Úradný vestník L 081 , 26/03/1992 S. 0018 - 0019

Fínske špeciálne vydanie: Kapitola 2 Zväzok 8 S. 0118

Švédske špeciálne vydanie: Kapitola 2 Zväzok 8 S. 0118



Nariadenie Komisie (EHS) č. 735/92 z 25. marca 1992, ktorým sa mení a dopĺňa nariadenie (EHS) č. 2289/83 zavádzajúce ustanovenia na vykonávanie článkov 70 až 78 nariadenia Rady (EHS) č. 918/83 ustanovujúceho v spoločenstve systém oslobodenia tovaru od cla KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 918/83 z 28. marca 1983 ustanovujúce v spoločenstve systém oslobodenia tovaru od cla [1], naposledy zmenené a doplnené nariadením (EHS) č. 3357/91 [2], najmä na jeho článok 143, keďže nariadenie (EHS) č. 3357/91 okrem iného nahradilo články 72 a 73 nariadenia (EHS) č. 918/83 s cieľom odstrániť podmienku neekvivalentnosti výrobkov spoločenstva; keďže je preto nevyhnutné príslušne upraviť vykonávacie ustanovenia uvedené v nariadení Komisie (EHS) č. 2289/83 [3], naposledy zmenenom a doplnenom nariadením (EHS) č. 1746/85 [4], a odstrániť všetky odkazy na podmienku neekvivalentnosti výrobkov spoločenstva; keďže, aby sa dodržiaval postup prehodnocovania nariadenia (EHS) č. 918/83, považuje sa za nevyhnutné zrušiť nákladné a zložité postupy zahŕňajúce v niektorých prípadoch rozhodovanie Komisie po konzultácii so skupinou expertov všetkých členských štátov zasadajúcich v rámci Výboru pre bezcolné úpravy; keďže všetky odkazy na rozhodnutie Komisie by mali byť preto zrušené a všetky rozhodnutia by sa mali prijímať na národnej úrovni; keďže opatrenia ustanovené v tomto nariadení sú v súlade s názorom Výboru pre bezcolné úpravy, PRIJALA TOTO NARIADENIE: Článok 1 Týmto sa nariadenie (EHS) č. 2289/83 mení a dopĺňa takto: 1. Úvodná veta článku 2 (1) znie: "1. Prepustenie tovaru uvedeného v článkoch 71 a 72 (1) a (2) základného nariadenia bez dovozného cla vyžaduje zo strany zariadenia alebo organizácie, ktorej sú zaslané, tieto záväzky:" 2. Prvý pododsek článku 3 (2) znie: "2. Ak sa zariadenie alebo organizácia, ktorej sa tovar požičia, prenechá do prenájmu alebo prevedie, nachádza v inom členskom štáte, ako je členský štát, v ktorom sa nachádza zariadenie alebo organizácia, ktorá požičala, prenechala do prenájmu alebo previedla tovar, pri odosielaní tohto tovaru príslušný colný úrad odosielajúceho členského štátu vydá kontrolný výtlačok T 5 v súlade s pravidlami ustanovenými v nariadení (EHS) č. 2823/87, aby sa zabezpečilo, že tento tovar sa bude používať na účely, ktoré sú v súlade s ustanoveniami o oslobodení tovaru od dovozného cla." 3. Článok 6 (2) znie: "2. Žiadosť uvedená v odseku 1 obsahuje nasledujúce informácie týkajúce sa predmetného tovaru: a) presný obchodný opis tovaru podľa jeho výrobcu, jeho predpokladané zatriedenie podľa kombinovanej nomenklatúry a objektívne technické charakteristiky potvrdzujúce, že bol špeciálne určený na vzdelávanie, zamestnávanie alebo sociálny rozvoj osôb s ťažkým zdravotným postihnutím; b) meno alebo obchodné meno a adresu výrobcu a prípadne dodávateľa; c) krajinu pôvodu tovaru; d) miesto určenia tovaru; e) presné použitie, na ktoré je tovar určený; f) cenu tovaru alebo jeho hodnotu na colné účely; g) množstvo predmetného tovaru. Písomný dôkaz poskytujúci všetky relevantné informácie o charakteristikách a technickej špecifikácii tovaru sa predkladá spolu so žiadosťou." 4. Článok 7 znie: "Článok 7 Príslušný orgán členského štátu, v ktorom sa nachádza zariadenie alebo organizácia, ktorej je tovar zaslaný, prijme priame rozhodnutie o žiadostiach uvedených v článku 6." 5. Článok 17 znie: "Článok 17 Nasledujúce články sa uplatnia primerane na oslobodenie od cla na tovar dovážaný osobami s ťažkým zdravotným postihnutím pre ich vlastnú potrebu: - články 6, 7 a 10 v prípade tovaru uvedeného v článku 72 (1) základného nariadenia, - články 13, 14 a 15 v prípade tovaru uvedeného v článku 72 (2) základného nariadenia." 6. Článok 18 znie: "Článok 18 Príslušné orgány môžu povoliť vyhotovenie žiadosti uvedenej v článkoch 4 a 6 v zjednodušenej forme, ak sa týka položiek dovážaných podľa podmienok uvedených v článkoch 16 a 17." 7. Články 5, 8, 9, hlava IV, a články 11 a 12 sa vypúšťajú. Článok 2 Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskych spoločenstiev. Bude sa uplatňovať od 1. januára 1992. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 25. marca 1992 Za Komisiu Christiane Scrivener člen Komisie [1] Ú. v. ES L 105, 23.4.1983, s. 1. [2] Ú. v. ES L 318, 20.11.1991, s. 3. [3] Ú. v. ES L 220, 11.8.1983, s. 15. [4] Ú. v. ES L 167, 27.6.1985, s. 23. --------------------------------------------------